b'\n_START_ARTICLE_\nIlulissat Isfjord\n_START_SECTION_\nJakobshavn Isbr\xc3\xa6 smelter som f\xc3\xb8lge af varmt havvands indtr\xc3\xa6ngen i fjorden\n_START_PARAGRAPH_\nDen 14. oktober 2008 fremlagde den amerikanske klimaforsker David M. Holland og kolleger, deriblandt en oceanograf fra DMI, dokumentation for, at gletsjerens opf\xc3\xb8rsel ikke skyldes en stigning i lufttemperatur, men snarere, at den lokale havstr\xc3\xb8m har f\xc3\xb8rt betydeligt varmere bundvand ind i fjorden end normalt \xe2\x80\x93 en mekanisme, som forskerne ikke umiddelbart kan koble sammen med den globale opvarmning. Det varme vand tr\xc3\xa6nger ind i bunden af gletsjeren og f\xc3\xa5r den til at smelte. Denne mekanisme er set andre steder i verden, men det kommer bag p\xc3\xa5 forskerne, at den har s\xc3\xa5 afg\xc3\xb8rende en betydning for afsmeltningen af Jakobshavn Isbr\xc3\xa6. Forskerne mener, at den selvsamme mekanisme er \xc3\xa5rsagen til, at Isbr\xc3\xa6en ogs\xc3\xa5 trak sig hurtigt tilbage i perioden 1929-1964.'